DA Den Europæiske Unions Tidende C 205/15

Offentliggørelse af en ansøgning om ændring i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2014/C 205/10)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ANSØGNING OM ÆNDRING

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

ANSØGNING OM ÆNDRING I HENHOLD TIL ARTIKEL 9

»BRA«

EF-nr.: IT-PDO-0117-01048 – 19.10.2012

BGB ( ) BOB ( X )

1. Afsnit i varespecifikationen, som berøres af ændringen

—

☐

—

☒

—

☒

—

☒

—

☒

—

☒

—

☒

—

☐

—

☐

2. Type ændringer

—

☐

—

☒

—

☐

—

☐

3. Ændringer

Produkttype

Beskrivelse af produktet med betegnelsen i punkt 1

Med henblik på at levere bedre information til forbrugerne tilføjes betegnelsen »grasso« eller »semigrasso«, da der anvendes sødmælk til Bra »tenero«, og det er tilladt at anvende sødmælk eller delvis skummet mælk til Bra »duro« og Bra »alpeggio«. Det er desuden præciseret, at der eventuelt kan tilføjes op til 20 % gede- eller fåremælk.

Det præciseres, at de angivne mål og vægte svarer til de registrerede værdier for den korteste modningstid, idet disse værdier falder meget efter en lang modning. Det er skønnet hensigtsmæssigt udtrykkeligt at angive, at skorpen ikke er spiselig, således at forbrugerne får præcise oplysninger. Hvad angår Bra »duro«, kan skorpen oliebehandles med spiseolier for at forhindre mugdannelse, således at osten får et smukkere udseende, og forbrugerne værdsætter den mere.

Produktionsområde

For at tilpasse varespecifikationen for Bra til princippet om egenarten af referenceområdet for BOB'en er kommunen Villafranca Piemonte i Turinprovinsen, som kun er nævnt i den gældende varespecifikation med hensyn til modningsfasen, blevet medtaget i det geografiske område for alle fremstillingsfaserne.

Fremstillingsmetode

Det præciseres, at den anvendte mælk skal være sødmælk eller delvis skummet mælk, og at den anvendte flydende løbe skal være kalveløbe. I præsidentdekretet af 16. december 1982 var det ikke anført, at det skulle være flydende kalveløbe, fordi den eneste flydende løbe på markedet dengang var kalveløbe.

Da den gældende varespecifikation ikke nævner den del af malkekvægets foder, der stammer fra det afgrænsede produktionsområde, præciseres det, at mere end 50 vægtprocent af malkekvægets foderration skal komme fra produktionsområdet for bedre at påvise tilknytningen til området. Foderrationen til malkekvæget (køer, geder og får) består af grøntfoder og/eller tørret foder, som eventuelt kan beriges.

Da køle- og opbevaringssystemerne til mælk med tiden er blevet mere og mere effektive, er antallet af daglige malkninger øget til højst fire, og mælkens kendetegn er blevet bevaret, samtidig med at hygiejnen og sundheden er blevet forbedret.

Med hensyn til den delvise skumning af mælken præciseres det, at denne kan opnås enten mekanisk, som er en metode, der har været anvendt siden begyndelsen af det 20. århundrede, eller ved opstigning med de samme resultater. Det fysiske princip, der ligger til grund for delvis skumning ved opstigning eller på mekanisk vis, er det samme, forudsat at adskillelsen i begge tilfælde sker efter det samme princip, dvs. ved hjælp af forskellen i massefylden mellem den lettere fede del og den tungere magre del.

For at give nøjagtige oplysninger og opnå en delvis skumning, der har et mere ensartet fedtindhold og giver de bedste resultater ved opstigning, også i forhold til årstiden, som uden tvivl har indflydelse på mælkens egenskaber, er hviletiden for mælk, der er skummet ved opstigning, forlænget, og den højeste temperatur, ved hvilken denne proces skal foregå, er angivet. Derfor øges hviletiden, der ligeledes varierer efter årstiden, med to timer, og den stiger fra 12-18 timer til 10-18 timer, og der fastsættes et loft på 18°C.

Efter at mælken har gennemgået en rensende behandling (varmebehandling, gennemsivning osv.), kan den eventuelt beriges med mælkesyrebakterier og/eller naturlige syrevækkere (mælkesyrebakterier eller laktose).

Den generelle forbedring af mælks mikrobiologiske egenskaber de seneste år har betydet en væsentlig begrænsning af de tilstedeværende bakterier og har dermed i visse tilfælde skabt problemer i koagulerings- og modningsfasen. For at afhjælpe dette giver varespecifikationen nu mulighed for at anvende mælkesyrebakterier og/eller naturlige syrevækkere. Endvidere har man nu ændret den højeste koaguleringstemperatur for mælken, som i varespecifikationen fra 1982 var fastsat til 27-32 °C, og den er nu fastsat til 27-38 °C, da mælkesyrebakterierne og de naturlige syrevækkere udvikler sig bedre ved en koaguleringstemperatur på omkring 38 °C (dvs. mælkens temperatur på malkningstidspunktet).

Den fase, der figurerer i ansøgningen om et registreret produkt fra 1982, og som præciserer, at »Osten skal fremstilles ved hjælp af den særlige teknik med dobbelt udskillelse af ostemassen« er blevet uddybet.

Koaguleringstiden (15-25 minutter) skal nærmere bestemt beregnes ud fra den første udskæring, hvilket giver en frist, der kan identificeres objektivt og er målelig. Formålet med korrekt bestemmelse af koaguleringstiden er at opnå ensartede korn, således at man får en bedre afdrypning. Der er fastsat en maksimumsfrist i stedet for den tidligere frist, som var for omtrentlig.

Endvidere er den første og anden fase af udskillelsen af ostemassen uddybet, og der er tilføjet følgende:

Den første fase af udskillelsen af ostemassen fører til dannelsen af ostegranulater på størrelse med en nød for Bra »tenero« og et majskorn for Bra »duro« efterfulgt af en hviletid under serum på højst otte minutter.

Den anden fase af udskillelsen af ostemassen fører til dannelsen af ostegranulater på størrelse med et majskorn for Bra »tenero« og et riskorn for Bra »duro«. Den anden fase af udskillelsen af ostemassen efterfølges af overførsel til en omrører og derefter en hviletid i beholder eller overførsel til en portionsinddeler med en eventuel første presning, hvor en del af vallen udskilles. Den højeste hviletid er 10 minutter, og maksimumstemperaturen for aftapning af ostemassen er 44 °C.

Formningsfasen og presningsfasen er beskrevet nærmere.

Under formningen anbringes ostemassen i forme, som kan være dækket af et lærredsklæde. Det er tilladt udelukkende for Bra »duro«, og når ostemassen ikke er blevet rigtigt udskilt, at massen blandes på ny, inden den anbringes i formene for derefter at blive presset tilstrækkeligt. Efter presningen lader man hjulene hvile, indtil pH-værdien er 5,0-5,4.

Der er angivet en referenceværdi i pH i stedet for i tid, da pH-værdien er en mere ajourført og passende indikator, som gør det muligt at opnå en mere sikker og mere nøjagtig metode samt bedre resultater. Efter afslutningen af denne procedure kan osten nedlægges direkte i saltlage, eller den kan hvile endnu nogle timer i kammer ved en positiv temperatur på højst 10 °C.

Der er tilføjet følgende sætning til varespecifikationen:

»Modningen foregår i tilpassede miljøer med en positiv temperatur på højst 15 °C og en fugtighed med en maksimumsværdi på 95 %.«

Denne ændring tager hensyn til producenternes krav om også at kunne lade osten modne i andre rum end kølerum eller rum med klimaanlæg.

Denne ændring betyder, at man går fra en temperatur på 6-9 °C til en værdi på højst 15 °C og fra en relativ fugtighed på 80-85 % for Bra »duro« og 90 % for Bra »tenero« til en tilladt enkelt fugtighedsværdi på højst 95 % for begge typer.

Denne ændring giver mulighed for en bedre styring af produktets modningsfase og tager højde for de forhold, der også er til stede i rum uden klimaanlæg.

Tilknytning

Dette punkt er blevet omformuleret, således at det svarer til punktet i enhedsdokumentet.

Mærkning

Betingelserne for salg til konsum, udskæring i portioner og færdigpakning, som også kan foregå uden for det geografiske produktionsområde, er blevet præciseret.

Hvad angår Bra »duro«, fastsættes desuden, at man kan markedsføre færdigpakket reven ost for at opfylde kravene fra forbrugerne, som i stigende grad efterspørger spiseklare produkter.

For at sikre produktets ægthed og gøre det lettere at identificere osten »Bra« korrekt efter markedsføringen har man fundet det nødvendigt at påsætte et mærke på kanten og en rund papiretikette med logoet for osten »Bra« BOB.

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (3)

»BRA«

EF-nr.: IT-PDO-0117-01048 – 19.10.2012

BGB ( ) BOB ( X )

1. Betegnelse

»Bra«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.3 — Oste

3.2. Beskrivelse af produktet med betegnelsen i punkt 1

Beskrivelse: »Bra« er en fed eller halvfed ost med presset masse fremstillet af komælk; Bra »alpeggio« og Bra »duro« kan eventuelt være fremstillet af delvis skummet mælk. Der kan eventuelt tilføjes op til 20 % fåremælk og/eller gedemælk.

Det færdige produkt skal have følgende kendetegn:

Form: cylindrisk med flade overflader.

Mål: en diameter på 30-40 cm, let konveks kant på 6-10 cm med variationer i opadgående eller nedadgående retning for de to kendetegn i forhold til de tekniske produktionsmetoder.

Vægt: 6-9 kg.

Målene og vægtene svarer til de værdier, der er registreret ved modningens start.

Skorpe: for Bra »tenero« (blød): lysegrå farve, elastisk, glat og regelmæssig; ikke-spiselig; for Bra »duro« (hård): hård, fast, gyldenbrun til mørkegrå farve, kan oliebehandles med spiseolier for at forhindre mugdannelse; ikke-spiselig.

Massens struktur: for Bra »tenero« er massen mellemfast og elastisk med en begrænset mængde små åbninger; for Bra »duro« har massen en begrænset mængde små åbninger.

Massens farve: for Bra »tenero«, hvid eller elfenbenshvid farve; for Bra »duro«, let strågul til okkergul farve.

Smag: behageligt parfumeret, let aromatisk for Bra »tenero«; delikat eller markeret smag for Bra »duro«.

Fedtindhold i tørstof: mindst 32 %.

3.3. Råvarer (kun for forarbejdede produkter)

Komælk eventuelt suppleret med små mængder (højst 20 %) fåremælk og/eller gedemælk, som kan være delvist skummet for Bra »duro«. For Bra »alpeggio«, kan der anvendes delvist skummet mælk både til Bra »tenero« og Bra »duro«; salt og flydende kalveløbe.

3.4. Foder (kun for produkter af animalsk oprindelse)

Basisfoderet eller det vigtigste foder til kvæget og eventuelt får og geder består af grøntfoder og/eller konserveret foder eller endog tørret foder, som er behørigt beriget. Over 50 vægtprocent af malkekvægets foderration kommer fra produktionsområder.

3.5. Specifikke etaper af produktionen, som skal finde sted i det afgrænsede geografiske område

Opdrættene, hvorfra mælken indgår i tilberedningen af »Bra«, skal være beliggende i det afgrænsede geografiske område.

Det samme gælder for produktionen af mælken, forarbejdning af den og modningen.

3.6. Særlige regler vedrørende udskæring, rivning eller emballering osv.

Osten kan markedsføres hel, udskåret, i portioner eller færdigpakket. Bra »duro« kan også være færdigpakket i revet form. Udskæringen i portioner, færdigpakningen og rivningen kan desuden foregå uden for det geografiske produktionsområde.

3.7. Specifikke mærkningsregler

Under formningen, som sker ved hjælp af specielle forme påsættes oprindelsesmærket, som består af det stiliserede bogstav »B«, typen »duro« eller »tenero« og identifikationsnummeret bestående af provinsens kendingsmærke og et tal med to cifre.

Overensstemmelsesmærket består af en rund papiretikette med en diameter på 20-28 cm, der er påsat på en strågul bund for den normale fremstilling og grøn for fremstillingen af »alpeggio«, og et mærke trykt på kanten. Overensstemmelsesmærket består af en papiretikette med betegnelsen »BRA TENERO« eller »BRA DURO«, »BRA TENERO D'ALPEGGIO« eller »BRA DURO D'ALPEGGIO«, og det karakteristiske logo viser en lille mand med moustache og iført en hat, og som holder hjulet, hvor der er skåret et stykke ud, samt EU-logoet. Det er kun i forbindelse med denne procedure, at produktet kan markedsføres med den beskyttede oprindelsesbetegnelse »Bra«.

Papiretiketten kan påsættes med fødevarelim.

4. Præcis afgrænsning af det geografiske område

Produktions- og modningsområdet omfatter hele Cuneoprovinsen samt kommunen Villafranca Piemonte, der er beliggende i Turinprovinsen. Osten Bra »tenero« og Bra »duro«, som er fremstillet og modnet i bjergkommunerne Brondello, Castellar, Crissolo, Gambasca, Martiniana Po, Oncino, Ostana, Paesana, Pagno, Rifreddo, Sanfront, Bellino, Brossasco, Casteldelfino, Frassino, Isasca, Melle, Piasco, Pontechianale, Rossana, Sampeyre, Valmala, Venasca, Acceglio, Canosio, Cartignano, Celle Macra, Dronero, Elva, Macra, Marmora, Prazzo, Roccabruna, S. Damiano Macra, Stroppo, Villar S. Costanzo, Bernezzo, Castelmagno, Cervasca, Montemale, Monterosso Grana, Pradleves, Valgrana, Cignolo, Aisone, Argentera, Demonte, Gaiola, Moiola, Pietraporzio, Rittana, Roccasparvera, Sambuco, Valloriate, Vinadio, Chiusa Pesio, Entracque, Limone Piemonte, Roaschia, Robilante, Roccavione, Valdieri, Vernante, Briaglia, Frabosa Soprana, Frabosa Sottana, Monasterolo Casotto, Monastero di Vasco, Montaldo Mondovì, Pamparato, Roburent, Roccaforte Mondovì, S. Michele Mondovì, Torre Mondovì, Vicoforte Alto, Bagnasco, Battifollo, Briga Alta, Caprauna, Castelnuovo Ceva, Garessio, Lisio, Mombasiglio, Montezemolo, Nucetto, Ormea, Perlo, Priero, Priola, Sale S. Giovanni, Scagnello, Viola og delvist de områder, der er klassificeret som bjergområder ved lov nr. 991 af 25. juli 1952 og de efterfølgende ændringer: Barge, Bagnolo Piemonte, Envie, Revello, Costigliole Saluzzo, Verzuolo, Busca, Caraglio, Borgo S. Dalmazzo, Boves, Peveragno, Villanova Mondovì, Ceva, Lesegno, Pianfei og Magliano Alpi for den del, der støder op mod kommunen Ormea, må bære betegnelsen »di alpeggio«.

5. Tilknytning til det geografiske område

5.1. Det geografiske områdes egenart

Det geografiske produktionsområde, som ligger mellem Alpes maritimes og De cottiske Alper, der omkranser Cuneoprovinsen fra syd til vest, over for de høje bakker i Langa og Roero i øst, er kendetegnet ved en stor produktion af foder, adgang til rigelige mængder mælk og klimaforhold, som er særlig gunstige for ernæring og opdræt af malkekvægracer. Den sjældne forekomst af vintertåge og voldsom sommerregn fremmer avlsdyrenes sundhed og foderafgrøderne. Cuneoprovinsen er desuden kendetegnet ved strengere og mere tørre vintre og af ret kølige somre sammenlignet med områderne øst for Posletten. Disse miljøfaktorer har skabt betingelserne for fremstillingen af osten »Bra« i produktionsområdet.

Vindene fra bjergene i det geografiske område, som blæser skiftevis om morgenen og aftenen, skaber ideelle betingelser med ringe luftfugtighed, som sikrer en perfekt modning af produktet.

Området, der er beliggende på skråningerne af Alperne og bakkerne, kan sammenlignes med et højt frugtbart plateau, som Pofloden og Tanarofloden og mange bifloder, der danner en vifte, løber igennem.

»Bra« er en ost med presset masse, som for Bra »tenero« og Bra »duro« er af strategisk interesse for forbruget og bevarelsen af den for de befolkninger, som har indtaget den og gjort den kendt. Selv om denne ost kommer fra alpegræsgange, har den ekspertise, som »margarierne« (ostemesterhyrderne) har, og som sidst på sommeren gik ned i bunden af dalen, kunnet udbredes i mere end et århundrede i sletteområderne takket være den høje næringsmæssige og kulturelle værdi, der er forbundet med selve ostens eksistens. Faserne med forarbejdning, formning og presning af massen spiller en vigtig rolle i fremstillingen af »Bra«.

5.2. Produktets egenart

Osten er let genkendelig på grund af den særlige skorpe, som er klar og elastisk for Bra »tenero« og brun, fast og eventuelt oliebehandlet for Bra »duro«. Ved udskæringen kan den særlige aroma straks mærkes. Bra »tenero« har en udsøgt og behagelig duft sammen med en mild frisk smag, mens Bra »duro« har en mere markant og delikat smag ledsaget af anstrøg af sukker og salt. Den anvendes i salater og ovnretter, som fremhæver denne særlige egenskab. Reven Bra »duro« har mange anvendelser i køkkenet.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Sammenhængen mellem klima- og jordbundsforholdene og fremstillingen afspejles i de særlige kendetegn for osten »Bra«. Dette skyldes udvælgelsen gennem århundreder af en enestående autokton mikroflora, som giver osten de særlige kendetegn under modningen, og gør osten »Bra« unik og genkendelig blandt andre typer ost med presset masse.

Osten »Bra« er en del af Cuneoprovinsens historie og kultur. Byen Bra giver navn til osten, da den historisk var det centrale sted for markedsføring af produktet. Osten har endog med tiden bevaret sine lugt- og smagsmæssige særlige kendetegn. Disse handelsmæssige kendetegn hidrører fra det geografiske produktionsområde, som har skabt og bevaret dem. Desuden er sameksistensen af de to forskellige typer »tenero« og »duro« et resultat af ostemestrenes evne til at anvende meget ens fremstillingsteknikker og samtidig opnå uforlignelige smage i forhold til de anvendte teknikker og de forskellige modningstider samt en kompakt masse, som aldrig er tør, og som kan rives.

Henvisning til offentliggørelsen af varespecifikationen

(artikel 5, stk. 7, i forordning (EF) nr. 510/2006) (4)

Den kompetente myndighed har indledt den nationale indsigelsesprocedure ved at offentliggøre forslaget om anerkendelse af BOB'en »Bra« i Den Italienske Republiks lovtidende nr. 51 af 1.3.2012.

Den konsoliderede tekst til varespecifikationen kan ses på webstedet: http://www.politicheagricole.it/flex/cm/pages/ServeBLOB.php/L/IT/IDPagina/3335

eller ved at gå direkte til hjemmesiden for ministeriet for politik for landbrugsprodukter og skovbrug (www.politicheagricole.it) og klikke på »Qualità e sicurezza« (kvalitet og sikkerhed) (øverst til højre på skærmbilledet) og på »Disciplinari di Produzione all’esame dell’UE« (varespecifikationer, der behandles i EU).

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet af Europa-Parlamentets og Rådets forordning (EU) nr. 1151/2012.

(3) Erstattet af Europa-Parlamentets og Rådets forordning (EU) nr. 1151/2012

(4) Se fodnote 3.